Fra venstre Ingvald Smith-Kielland, oberstløytnant og militærattaché ved den norske legasjon i Stockholm, Jens Bull, minister (sendemann) samme sted, og prins Eugen, fotografert i Stockholm under andre verdenskrig. Foto: NTB / Riksarkivet 
**Ingvald Maryllus Emil Smith-Kielland** (født 9. august 1890, død 29. januar 1984) var en norsk offiser, diplomat, hoffsjef, langrennsløper og skileder.

Han var sønn av oberst og skiløper Ingvald Mareno Smith-Kielland (sr.) og Ragnhild Johanne Smith-Kielland, bror til Per Smith-Kielland og kommer fra en familie med mange høytstående offiserer og embetsmenn.

Hans offiserskarriere startet i 1911, og med erfaring som aspirant i Generalstaben 1913 – 1917 og premierløytnant ved Krigsskolen 1917 – 1919 ble han kaptein i 1923.

I 1919 begynte han som sekretær i Utenriksdepartementet. Etter å ha tatt avskjed med forsvaret ble han byråsjef i 1929. Senere ble han leder for UDs Opplysningskontor for Næringsveiene. Etter dette arbeidet han noen år i utlandet, først i London som legasjonsråd (1938 – 1941), deretter i Stockholm som militærattaché og formann i Flyktningerådet. Etter krigen arbeidet han også som sendemann ved Norges ambassade i Praha; fra 1946 med sideakkreditering til Wien. Senere returnerte han til Norge igjen, og fikk høye embetsstillinger.

Fra 1948 var han først protokollsjef i Utenriksdepartementet, deretter kammerherre og hoffmarskalk hos kong Haakon VII, og til slutt hoffsjef fra 1955 til 1965.

Sønnen, Ingvald Mareno Smith-Kielland (jr.), ble også offiser. Han var hoffmarskalk hos kong Olav V 1966-85 og hoffsjef 1985-91.

Langrenn
--------

Som langrennsløper representerte Smith-Kielland skiklubben Trym. Han var formann i Norges Skiforbund i 1934 – 1936, og generalsekretær i Det internasjonale skiforbundet 1933 – 1936.

Under Vinter-OL 1932 i Lake Placid var han teknisk delegat.

Utmerkelser
-----------

* Kommandør med stjerne av St. Olavs Orden, 1966
* Kommandør av Kroneordenen, Belgia
* Kommandør av Sankt Aleksanders orden, Bulgaria
* Kommandør av Dannebrogordenen, Danmark
* Ordenen Polonia Restituta, Polen
* Offiser av Kristusordenen, Portugal
* Ridder av Sverdordenen, Sverige
* Ridder av Æreslegionen, Frankrike
* Ridder av Karl IIIs orden, Spania
* Kong Haakon VIIs minnemedalje i gull
* Kong Haakon VIIs jubileumsmedalje 1905-1955
* Haakon VIIs 70-årsmedalje
* Kong Christian Xs frihetsmedalje
* Idrettsmerket i gull
* Den olympiske ærestittel av 1. klasse

Referanser
----------

1. 1 2   Store norske leksikon, oppført som Ingvald Smith-Kielland, Store norske leksikon-ID Ingvald\_Smith-Kielland[Hentet fra Wikidata]
2. 1 2   Norsk biografisk leksikon, oppført som Ingvald Marillus Emil Smith-Kielland, Norsk biografisk leksikon ID Ingvald\_Smith-Kielland, besøkt 9. oktober 2017[Hentet fra Wikidata]
3. 1 2 3  Odd Grønvold, Det kgl. slott (1. februar 1984). «Hoffsjef Ingvald Smith-Kielland - nekrolog». *Aftenposten*: 11.  Bruk av `|besøksdato=` krever at `|url=` også er angitt. (hjelp)
4. ↑  Welle-Strand, Erling (28. september 2014). «Ingvald Smith-Kielland». *Norsk biografisk leksikon* **(norsk)**. Besøkt 19. november 2017.

|  |  |  |
| --- | --- | --- |
| Forgjenger:**Gunnar Jahr** | **Formann i Norges Skiforbund**(1934–1936) | Etterfølger:**Arnt Nygaard** |

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** Historisk befolkningsregister **·** Geni
 |